O‘zbekiston SSJ Prezidenti huzuridagi Vazirlar Mahkamasining “Chakana narxlarni isloh qilish to‘g‘risida” 1991-yil 29-martdagi 74-son qarorini qisman o‘zgartish to‘g‘risida

Jumhuriyatga yetkazib berilayotgan etil spirtining qimmatlashganligi, elektr energiyasiga tariflarning va uzumning texnik navlari xarid narxlarining oshganligi, shuningdek, chakana narxlarning isloh qilinishiga muvofiq kompensatsiya to‘lovlari munosabati bilan Vazirlar Mahkamasi qaror qiladi:
 1. O‘zbekiston SSJ Davlat narxlar qo‘mitasi, “Uzplodoovoshchvinprom” konserni va O‘zSSJ Savdo vazirligining talon bo‘yicha sotish uchun va erkin sotish uchun araq, shuningdek, quruq va kuchaytirilgan uzum vinolari, oddiy konyaklar, shampan vinolari va vijillab turadigan vinolarga 1—5-ilovalarga muvofiq qayd etilgan narxlarni belgilash to‘g‘risidagi takliflari qabul qilinsin. Vino-araq mahsulotlarining yangi chakana narxlari 1991-yil 5-avgustdan joriy qilinsin.
 Shu munosabat bilan O‘zbekiston SSJ Prezidenti huzuridagi Vazirlar Mahkamasining 1991-yil 29-martdagi 74-son qarori 5-punktining birinchi xatboshidagi “shuningdek, araqning” so‘zlari chiqarib tashlansin.
 2. “Uzplodoovoshchvinprom” konserni O‘zSSJ Savdo vazirligi va O‘zbekbirlashuv bilan birgalikda ishlab chiqarilayotgan markali vinolar assortimentini kengaytirish, sifatini yaxshilash hamda ularni tijorat narxlari bo‘yicha sotish uchun savdo shoxobchalariga yetkazib berishni ko‘paytirish yuzasidan ikki hafta muddat ichida Vazirlar Mahkamasiga takliflar kiritsin.
 3. “Uzplodoovoshchvinprom” konserniga ishlangan vino materiallarini jumhuriyatdan tashqariga shartnoma narxlarida, ularga xomashyo resurslari uchun olinadigan oborot solig‘ini qo‘shgan holda, sotishga ruxsat etilsin.
 4. O‘zSSJ Moliya vazirligi:
 jumhuriyatdan tashqariga olib ketiladigan vino materiallari uchun olinadigan oborot solig‘i stavkalarini ishlab chiqsin va ularni yetkazib beruvchi korxonalarga yetkazsin;
 mazkur qaror bilan tasdiqlangan yangi chakana narxlardan kelib chiqqan holda vino-araq mahsulotlarini sotishdan olinadigan oborot solig‘i stavkalarini qayta ko‘rib chiqsin;
 “Uzplodoovoshchvinprom” konserni korxonalarining budjet bilan o‘zaro munosabatlariga tegishli o‘zgartishlar kiritsin.
 5. O‘zbekiston SSJ Davlat narxlar qo‘mitasi araq, vino va konyaklarning chakana narxlari, vinoning ulgurji narxlari preyskurantlarini tasdiqlasin va ularni tegishli tashkilotlarga yetkazsin.
 6. O‘zSSJ Savdo vazirligi, O‘zbekbirlashuv va savdo shoxobchalariga ega bo‘lgan boshqa vazirliklar va idoralar belgilangan tartibda vino-araq mahsulotlari qoldiqlarini qayta narxlasinlar.